Kæru félagar í Lionsklúbbi Grindavíkur og aðrir lionsfélagar,

Ég vil byrja á því að segja ykkur hvað ég/við í Lions á Íslandi eru harmi slegin yfir þessum hræðilegu aðstæðum sem þið og aðrir íbúar Grindavíkur er nú í vegna þessara miklu jarðhræringa í og við Grindavík. Allir landsmenn eru með hugann hjá ykkur og vilja styðja á allan hátt og sama á við um lionsfélaga sem vilja leggja ykkur lið.
Óvissan er ennþá mikil sem gerir stöðuna enn verri sem er þó nógu slæm fyrir. Enginn veit hvernig þessar jarðhæringar enda en öllum má vera ljóst að þær hafa breytt bænum ykkar mikið því skemmdir vegna jarðskjálftanna eru miklar og ekki sér fyrir endann á þeim enn. Það er ljóst að hvernig sem þetta fer þá hafa þessar hamfarir nú þegar raskað daglegu lífi allra íbúa í Grindavík og yfirvofandi atburðir eins og eldgos gera stöðuna enn verri.

Ég veit að lionsfélagar á Íslandi eru að velta fyrir sér hvað þeir geta gert til þess að aðstoða íbúa í Grindavík á þessum erfiðu tímum. Þeir sem vilja aðstoða ættu að hafa samband við stjórnarmenn í Lionsklúbbi Grindavíkur og bjóða fram aðstoð sína í samvinnu við þá.

Ég sem fjölumdæmisstjóri hafði samband við formann Lionsklúbb Grindavíkur þar sem ég benti stjórn klúbbsins á „Heiðurssjóð Guðrúnar Bjartar“ sem er íslenskur sjóður sem er til að veita neyðar aðstoð. Sjóðurinn styrkir innlend og erlend verkefni ef farið er fram á það í nafni klúbba eða Lions á Íslandi. Ég og Hörður Jónsson formaður klúbbsins ákváðum að bíða með styrkumsóknir þar til línur færu að skírast og félagar í klúbbnum sjái hvar þörfin er mest.

Ég hvet lionsklúbba um land allt að hugsa til Grindvíkinga og styrkja Lionsklúbbinn þar, sem ráðstafar svo þeim styrkjum til þeirra sem eiga um sárt að binda í bæjarfélaginu.

F.h. Lions á Íslandi
Sigfríð Andradóttir
Fjölumdæmisstjóri í MD 109 Íslandi

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_